ભગવાન શ્રી સ્વામિનારાયણ વચનામૃતમાં ખૂબ જ વિવેક શીખવ્યો છે. બધાજ પાણી સરખા હોતા નથી. ગંગા, યમુના અને સરસ્વતીના જળની તોલે કોઇ જળ આવી શકે નહી. બીજા બધા પત્થર ભલે હોય પણ શાલિગ્રામની તોલે કોઇ આવે નહી. વૃક્ષો અનેક જાતના હોય પણ તુલસીની તોલે કોઇ વૃક્ષ આવે નહી. પશુઓ અનેક જાતના હોય પણ ગાયના તોલે કોઇ પશુ ન આવે. દિવસો બધા એક સરખા લાગે પણ રામનવમી, જન્માષ્ટમી, શિવરાત્રી, દિપાવલી, એકાદશી, પૂર્ણિમા વગેરે દિવસોની તોલે કોઇ બીજા દિવસ ન આવી શકે. વેદના વચનો અને ભગવાન શ્રી કૃષ્ણના વચનો આપણા માટે શ્રેષ્ઠ પ્રમાણરુપ છે. તેના વચનોની અને તેના પ્રમાણોની તોલે કોઇ આવે નહી. આ ભારતભૂમિમાં મહાન આચાર્યો શ્રી રામાનુજાચાર્ય, શ્રી વલ્લભાાચાર્યજી પ્રભુજી, શંકરાચાર્યજી હોય કે અન્ય મહાન પ્રતિભા સંપન્ન આચર્યશ્રીઓ હોય, તેમણે અવતારોમાં અને મૂર્તિપૂજામાં અડગ શ્રદ્ધા ધરાવી છે. આજ પવિત્ર રામનવમી અને શ્રીહરિજયંતીના દિવસે ભગવાનમાં અને ભગવાનના અવતારોમાં ઉત્તરોત્તર આપણી શ્રદ્ધા વધે તેવી ભગવાનના ચરણમાં પ્રાર્થના છે.